เมย์แบงก์ลุยกองนอกหากำไรให้ลูกค้า
บลจ.เมย์แบงก์ ตั้งเป้าเอยูเอ็มปีนี้แตะ 6,000 ล้านบาท เฟ้นกองทุนต่างประเทศสร้างกำไรท่ามกลางตลาดผันผวน
25 ก.พ. 2558

บลจ.เมย์แบงก์ ตั้งเป้าเอยูเอ็มปีนี้แตะ 6,000 ล้านบาท เฟ้นกองทุนต่างประเทศสร้างกำไรท่ามกลางตลาดผันผวน
นายตรีพล ภูมิวสนะ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) เมย์แบงก์ (ประเทศไทย) เปิดเผยถึงแผนงานในปี 2558 ว่า บริษัทตั้งเป้าขยายสินทรัพย์ภายใต้การบริหารแตะ 6,000 ล้านบาท จากปัจจุบันมีสินทรัพย์ประมาณ 1,100 ล้านบาท โดยเป็นกองทุนส่วนบุคคล 400 ล้านบาท และที่เหลือเป็นกองทุนรวม
“ปีนี้มีแผนขยายฐานลูกค้า โดยเพิ่มบริษัทหลักทรัพย์ซึ่งเป็นตัวแทนขายอีกเท่าตัว จากปัจจุบันมี 7 ราย รวมทั้งจะออกกองทุนที่มีศักยภาพ มีเอกลักษณ์เฉพาะตัวต่างจาก บลจ.อื่นๆ นำเสนอลูกค้า” นายตรีพล กล่าว
สำหรับแผนการออกกองทุนในปีนี้จะให้ความสำคัญในการเลือกกองทุนที่เหมาะกับสถานการณ์ปัจจุบันที่ตลาดการเงินยังมีความไม่แน่นอนสูง โดยเน้นออกกองทุนที่มีการกระจายการลงทุนในสินทรัพย์ต่างๆ มีกลยุทธ์การลงทุนเพื่อให้ได้ผลตอบแทนที่ดีอย่างสม่ำเสมอภายใต้ความผันผวนที่เหมาะสม ซึ่งมองว่าจะตอบโจทย์การลงทุนในปีนี้ได้
“กองทุนที่มองไว้มีกองหลักอยู่ที่อังกฤษ ลงทุนในสินทรัพย์หลากหลาย แต่มีความเสี่ยงในระดับตราสารหนี้ ซึ่ง 8 ปีที่ผ่านมาให้ผลตอบแทนในรูปเงินเหรียญสหรัฐอยู่ที่ 7.7% ต่อปี”นายตรีพล กล่าว
นอกจากนี้ จะออกกองทุนอีทีเอฟหุ้นต่างประเทศ กองทุนหุ้นไทย กองทุนรวมเพื่อการเลี้ยงชีพ รวมทั้งมีแผนออกกองทุนเพื่อไปเสนอขายให้แก่นักลงทุนในมาเลเซีย โดยเข้าไปในลักษณะเป็นผู้แนะนำการลงทุน ซึ่งได้รับความร่วมมือกับเมย์แบงก์ประเทศมาเลเซีย โดยรวมปีนี้น่าจะออกกองใหม่ 5 กอง
นายตรีพล กล่าวว่า สำหรับภาพรวมตลาดหุ้นไทยมองว่าดัชนีอาจปรับตัวขึ้นได้ไม่มาก โดยระดับดัชนีแถว 1,650 จุด มองว่าเริ่มแพง หากการใช้จ่ายภาครัฐยังไม่ออกมาเป็นรูปธรรม ส่วนอัตราดอกเบี้ยในประเทศมองว่ายังไม่น่าปรับลดลง ขณะที่ตลาดหุ้นต่างประเทศยังมีแนวโน้มที่ดี จากสภาพคล่องในระบบยังมีอยู่สูงและได้รับประโยชน์จากการเติบโตของเศรษฐกิจสหรัฐ โดยตลาดหุ้นญี่ปุ่นยังน่าสนใจ รองลงมาเป็นตลาดเกิดใหม่ สหรัฐ ยุโรป และไทย
“คิวอีของญี่ปุ่นและยุโรปคงไม่ทำให้เงินไหลเข้ามาในตลาดหุ้นไทยมากในปีนี้ แต่จะไปสหรัฐซึ่งเศรษฐกิจกำลังดี” นายตรีพล กล่าว